RESOLUCIÓN do 17 de novembro de 2022, conxunta da Consellería de Cultura, Educación, Formación Profesional e Universidades e da Vicepresidencia Primeira e Consellería de Economía, Industria e Innovación, pola que se adxudican as axudas da Orde do 31 de decembro de 2021, pola que se establecen as bases para a concesión, en réxime de concorrencia competitiva, das axudas de apoio á etapa predoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i, e se procede á súa convocatoria para o ano 2022 (códigos de procedemento ED481A e IN606A).
Consellería de Cultura, Educación, Formación Profesional e Universidades — III. Outras disposicións — 02/12/2022

A Orde do 31 de decembro de 2021 (DOG núm. 20, do 31 de xaneiro de 2022), conxunta da Consellería de Cultura, Educación e Universidade e da Vicepresidencia Segunda e Consellería de Economía, Empresa e Innovación, establece as bases reguladoras e a convocatoria das axudas de apoio á etapa predoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i, en réxime de publicidade, obxectividade e concorrencia competitiva.
O obxecto desta convocatoria é outorgar axudas ás universidades do Sistema universitario de Galicia (SUG), aos organismos públicos de investigación de Galicia, ás fundacións de investigación sanitaria de Galicia (Fundación Instituto de Investigación Sanitaria de Santiago de Compostela, Fundación Profesor Novoa Santos, Fundación Biomédica Galicia Sur) e aos centros do CSIC (Consello Superior de Investigacións Científicas) radicados en Galicia, que contraten persoas tituladas superiores para a súa formación como doutoras e doutores nos seus centros.
Este programa procura a formación de persoas investigadoras para a obtención do título de doutora ou doutor e a adquisición das competencias e habilidades relacionadas coa investigación dentro dun programa de doutoramento. Ademais, fináncianse estadías no estranxeiro de tres meses de duración, co obxecto de que poidan acadar a mención de doutora ou doutor internacional.
No artigo 2.1 da orde de convocatoria determínase quen pode ser beneficiario e no artigo 2.4, os requisitos que deben cumprir as persoas candidatas ás axudas.
De acordo co establecido no artigo 9 da convocatoria, unha vez analizadas as solicitudes, publicáronse as listas provisionais de solicitudes admitidas e excluídas e as entidades solicitantes tiveron un prazo de dez días hábiles para formular reclamacións para emendar erros e a falta de documentos das persoas interesadas ante a Secretaría Xeral de Universidades ou ante a Axencia Galega de Innovación, segundo a entidade solicitante. Unha vez que se recibiu e se examinou esta documentación, o 27 de abril de 2022 publicouse a lista definitiva de solicitudes admitidas excluídas.
A partir das solicitudes admitidas, realizouse a primeira fase de selección de acordo co establecido no artigo 9.7 da convocatoria. As persoas titulares da Secretaría Xeral de Universidades e da Dirección da Axencia Galega de Innovación ditaron unha resolución co resultado desta selección, que foi publicada na internet o día 5 de maio de 2022 nos enderezos https://www.edu.xunta.gal e https://gain.xunta.gal, e notificada ás entidades solicitantes a través da sede electrónica da Xunta de Galicia.
Unha vez notificada a relación definitiva de persoas candidatas que superaron a primeira fase, os órganos instrutores comprobaron a documentación correspondente aos méritos alegados nas solicitudes (artigo 6.4) e publicaron na internet, nos enderezos https://www.edu.xunta.gal e https://gain.xunta.gal, o 7 de xuño de 2022, a listaxe de solicitudes que alegaron méritos que non se consideraban correctamente acreditados. As entidades solicitantes dispuxeron dun prazo de 10 días hábiles para emendar os erros ou a falta de documentación das persoas interesadas.
Na segunda fase, as solicitudes foron valoradas polos servizos técnicos dos órganos instrutores, agás a valoración das epígrafes c) e d) do artigo 11.1 da convocatoria, que foi realizada por un equipo avaliador formado por persoas expertas de fóra do Sistema de I+D+i galego, coa colaboración da Axencia para a Calidade do Sistema Universitario de Galicia (ACSUG), a partir da documentación indicada no artigo 6 da convocatoria e segundo o baremo que se indica no artigo 11.
A puntuación final, xunto cos seus valores desagregados, entregóuselle á Comisión de Selección definida no artigo 12 da orde de convocatoria, que elaborou un informe para os órganos instrutores en que figuran as entidades beneficiarias, xunto coa prelación das persoas candidatas a seren destinatarias das axudas e as listas de espera para posibles substitucións.
A proposta de resolución da segunda fase, formulada polos órganos instrutores a partir do informe da Comisión de Selección, así como das listas de espera, elevouse aos órganos competentes para ditar resolución. De acordo co establecido no artigo 13 da convocatoria, a persoa titular da Consellería de Cultura, Educación, Formación Profesional e Universidades e a persoa titular da Presidencia da Axencia Galega de Innovación ditaron a resolución provisional da segunda fase da convocatoria das axudas de apoio á etapa predoutoral do ano 2022, o día 19 de setembro de 2022. As entidades solicitantes dispuxeron dun prazo de 10 días hábiles para formular alegacións, conforme o artigo 13.3 da convocatoria.
Unha vez rematado o prazo de alegacións, o día 14 de outubro, os órganos competentes ditaron unha segunda resolución provisional da segunda fase da convocatoria das axudas de apoio á etapa predoutoral do ano 2022 e concedéuselles un prazo de 10 días hábiles ás entidades solicitantes para remitir a documentación referida no artigo 13.4 da convocatoria.
A competencia para resolver estas axudas correspóndelles conxuntamente á persoa titular da Consellería de Cultura, Educación, Formación Profesional e Universidades e á persoa titular da Presidencia da Axencia Galega de Innovación, de acordo co artigo 14 da convocatoria.
En consecuencia, de acordo co establecido nos artigos 13 e 14 das bases da convocatoria e atendendo á proposta de concesión elevada polos órganos instrutores a partir do informe da Comisión de Selección, reunida o día 12 de setembro de 2022, a través da Secretaría Xeral de Universidades e da Axencia Galega de Innovación,
Primeiro. Aceptar as renuncias, presentadas nesta fase, para continuar no proceso de selección das seguintes solicitudes:
ED481A 2022/430 Ciencias.
ED481A 2022/059 Ciencias da saúde.
ED481A 2022/412 Ciencias.
ED481A 2022/065 Ciencias sociais e xurídicas.
ED481A 2022/130 Enxeñaría e arquitectura.
ED481A 2022/420 Ciencias.
Así mesmo e en virtude do establecido no artigo 13.5 da convocatoria, danse por desistidas, por non achegar a documentación indicada no prazo, as seguintes solicitudes:
ED481A 2022/245 Ciencias da saúde.
ED481A 2022/234 Ciencias.
ED481A 2022/363 Ciencias.
ED481A 2022/274 Artes e humanidades.
ED481A 2022/487 Ciencias.
ED481A 2022/306 Artes e humanidades.
ED481A 2022/486 Ciencias.
ED481A 2022/339 Ciencias da saúde.
ED481A 2022/409 Ciencias.
ED481A 2022/092 Ciencias da saúde.
ED481A 2022/156 Ciencias.
A adxudicación das axudas correspondentes ás vacantes que ocasionarían as ditas renuncias levarase a cabo de conformidade co disposto no artigo 4.2 da convocatoria.
Segundo. Conceder parcialmente 73 das 90 axudas correspondentes ás universidades do SUG e 12 axudas correspondentes ás restantes entidades referidas no artigo 2.1 da convocatoria, de apoio á etapa predoutoral convocadas pola Orde do 31 de decembro de 2021 ás entidades que contraten as persoas seleccionadas que se relacionan no anexo I desta resolución, no cal se reflicte tamén a zona de estadía concedida para as persoas que a solicitaron.
No ámbito das universidades do SUG concédense un mínimo de 12 axudas por cada rama de coñecemento, de acordo co indicado no artigo 4.2 da convocatoria.
Terceiro. Conceder provisionalmente as restantes axudas correspondentes ás universidades do SUG (17) de apoio á etapa predoutoral convocadas pola Orde do 31 de decembro de 2021 ás entidades que contraten as persoas seleccionadas que se relacionan no anexo II desta resolución, no cal se reflicte tamén a zona de estadía concedida para as persoas que a solicitaron.
De acordo co disposto no artigo 13.4 da convocatoria, as entidades solicitantes disporán dun prazo de 10 días hábiles, que contarán a partir do día seguinte ao da recepción da notificación da resolución provisional, para remitir a seguinte documentación:
a) Escrito de aceptación da axuda da entidade con indicación expresa das persoas candidatas seleccionadas que formalizarán o correspondente contrato.
b) Certificación da universidade correspondente, asinada pola persoa titular da vicerreitoría competente en materia de investigación ou persoa en que delegue, na que se fagan constar os seguintes aspectos:
1º. Programa de doutoramento no que está matriculada a persoa seleccionada no curso 2022/23.
2º. Aprobación do proxecto de tese pola comisión académica do programa de doutoramento correspondente.
c) Declaración da persoa candidata de ter ou non ter gozado doutras axudas, públicas ou privadas, dirixidas á súa formación predoutoral. Os órganos instrutores poderán, en todo caso, requirir información adicional para resolver a duración da axuda que se vai conceder.
Cuarto. Establecer dúas listas de espera (unha para cada órgano instrutor) de acordo co artigo 12.7, que se inclúen como anexo III, para determinar posibles substitucións, segundo os criterios de valoración establecidos no artigo 11. Nesta lista figuran por orde decrecente de puntuación as solicitudes que non acadaron a puntuación suficiente para seren adxudicatarias da axuda pero que teñen unha puntuación igual ou superior á mínima establecida pola Comisión de Selección, unha vez modificadas e actualizadas tendo en conta as renuncias e desistencias producidas durante o prazo de alegacións.
Quinto. Todas as solicitudes que figuran no anexo I desta resolución cumpren os requisitos establecidos nas bases da convocatoria.
Sexto. A data de comezo dos contratos será o día 1 de decembro de 2022, agás para as persoas non comunitarias, que poderán asinar o contrato ata o 28 de febreiro de 2023.
Sétimo. As axudas concedidas financiaranse con cargo aos orzamentos xerais da Comunidade Autónoma de Galicia para o ano 2022 e anos sucesivos, de acordo coa seguinte distribución segundo a estrutura de pagamento recollida no artigo 19 das bases da convocatoria.
Universidades do SUG: 73 axudas.
O importe das axudas das universidades do SUG imputarase ao Plan galego de financiamento universitario para o período 2022-2026 (aprobado polo Acordo do Consello da Xunta de Galicia do 16 de decembro de 2021, DOG número 248, do 28 de decembro). As anualidades de 2027 integraranse no novo plan de financiamento para os anos seguintes, sempre que así o permitan as dispoñibilidades orzamentarias.
Demais entidades: 12 axudas.
Oitavo. As entidades beneficiarias deberán vincular as persoas seleccionadas aos seus organismos mediante a formalización do correspondente contrato.
Noveno. O artigo 19 da orde de convocatoria establece que as entidades beneficiarias e contratantes das persoas seleccionadas serán as encargadas de presentar as xustificacións correspondentes adecuadas á normativa comunitaria e nacional de aplicación e serán as perceptoras dos fondos para o pagamento dos contratos.
Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen que se presentase esta ante o órgano administrativo competente, este requirirá o beneficiario para que, no prazo improrrogable de dez días, a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Décimo. Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante a persoa titular da Consellería de Cultura, Educación, Formación Profesional e Universidades, no caso de solicitudes pertencentes ao SUG, e ante a persoa titular da Presidencia da Axencia Galega de Innovación nos restantes casos, no prazo dun mes a partir do día seguinte ao da notificación da resolución, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 17 de novembro de 2022
Universidade da Coruña.
Universidade de Santiago de Compostela.
Universidade de Vigo.
Outras entidades.
Instituto de Investigacións Mariñas do CSIC.
Fundación Biomédica Galicia Sur.
Fundación Instituto de Investigación Sanitaria de Santiago de Compostela.
Fundación Profesor Novoa Santos.
Universidades do SUG.
Universidades do SUG.
Outras entidades.